**Un barrage contre le Pacifique** (kansainvälisesti *The Sea Wall*) on vuonna 2008 ensi-iltansa saanut Rithy Panhin ohjaama ranskalais-kambodžalais-belgialainen draamaelokuva, jonka pääosia näyttelevät Isabelle Huppert, Gaspard Ulliel ja Àstrid Bergès-Frisbey. Rithy Panh ja Michel Fessler käsikirjoittivat elokuvan, jonka tuottajina olivat Catherine Dussart ja Cati Couteau.

*Un barrage contre le Pacifique* perustuu Marguerite Durasin romaaniin *Un barrage contre le Pacifique* (1950) ja on uudelleenfilmatisointi René Clémentin ohjaamasta *Katkera maa* (engl. *This Angry Age*, 1957) -elokuvasta.

Juoni
-----

**Varoitus:  Seuraava kirjoitus paljastaa yksityiskohtia juonesta.**
*Un barrage contre le Pacifique* sijoittuu vuoden 1931 Kambodžaan, Ranskan Indokiinaan. Leskeksi jäänyt rouva Dufresne (Isabelle Huppert) yrittää selviytyä kahden aikuistuvan lapsensa, 20-vuotiaan Josephin ja 16-vuotiaan Suzannen (Gaspard Ulliel ja Àstrid Bergès-Frisbey), kanssa Siaminlahden rannalla. Heidän riisiviljelmänsä menestyvät huonosti, sillä ne tulvivat joka vuosi ollessaan liian lähellä merta. Heidän ainoana toivonaan on rantavallin rakentaminen, jotta sato säästyy jatkossa tulvilta. Rouva Dufresne alkaa taistella epätoivoisesti sekä meren että korruptoituneiden siirtomaan byrokraattien kanssa – ja kieltäytyy luovuttamasta.

**Juonipaljastukset päättyvät tähän.**

Näyttelijät
-----------

|  |  |  |
| --- | --- | --- |
|  Isabelle Huppert  | … |  rouva Dufresne, leskiäiti
  |
|  Gaspard Ulliel  | … |  Joseph Dufresne
  |
|  Àstrid Bergès-Frisbey  | … |  Suzanne Dufresne
  |
|  Randal Douc  | … |  herra Jo
  |
|  Stéphane Rideau  | … |  Agosti
  |
|  Lucy Harrison  | … |  Carmen
  |
|  Vincent Grass  | … |  Bart
  |

Tuotanto
--------

*Un barrage contre le Pacifiquen* lähes 11-viikkoiset kuvaukset alkoivat 8. lokakuuta 2007. Elokuva kuvattiin Kambodžassa ja Ranskassa 6,2 miljoonan euron budjetilla. Elokuvan tuotantoyhtiöinä olivat Diaphana Films, France 2 Cinéma, Canal+, Arte France Cinéma, Catherine Dussart Productions, Orange Studio ja Scope Pictures. *Un barrage contre le Pacifiquen* virallinen traileri julkaistiin 9. joulukuuta 2008.

Julkaisu ja vastaanotto
-----------------------

*Un barrage contre le Pacifique* sai ensi-iltansa Toronton elokuvajuhlilla Kanadassa 9. syyskuuta 2008. Elokuva sai teatteriensi-iltansa Ranskassa 7. tammikuuta 2009 ja Belgiassa 11. helmikuuta 2009. Diaphana Films oli elokuvan teatterilevittäjänä Ranskassa ja Cinéart Belgiassa. Elokuva kiersi useita elokuvajuhlia ympäri maailman, kuten Italiassa vuoden 2008 Rooman elokuvajuhlat, missä Rithy Panh oli ehdokkaana parhaan elokuvan *Kultaisen Marc’Aurelion* saajaksi. Vuoden 2008 Croisicin elokuvajuhlilla läntisessä Ranskassa elokuva voitti kaksi palkintoa parhaasta sovitetusta käsikirjoituksesta; toinen oli tuomariston *Kultainen ikkuna* ja toinen nuorten äänestämä yleisöpalkinto. Elokuva keräsi Ranskassa teatterikierroksensa aikana 185 479 katsojaa ja tuotti noin 1,6 miljoonan dollarin lipputulot. *Un barrage contre le Pacifique* on saanut ranskalaisilta elokuvakriitikoilta lähinnä myönteisen vastaanoton.

*Un barrage contre le Pacifique* julkaistiin Ranskassa DVD:lle 20. elokuuta 2009.

Lähteet
-------

1. 1 2  THE SEA WALL *cineuropa.org*. Cineuropa.org. Viitattu 11.2.2017. (englanniksi)
2. 1 2 3 4 5 6 7 8 9 10 11  UN BARRAGE CONTRE LE PACIFIQUE *allocine.fr*. Allocine.fr. Viitattu 11.2.2017. (ranskaksi)
3. 1 2  Un Barrage Contre le Pacifique (2008) *allmovie.com*. Allmovie.com. Viitattu 11.2.2017. (englanniksi)
4. 1 2  Huppert and Ulliel star in Un barrage contre le Pacifique *cineuropa.org*. Cineuropa.org. Viitattu 11.2.2017. (englanniksi)
5. 1 2  UN BARRAGE CONTRE LE PACIFIQUE *jpbox-office.com*. JP’s Box-Office.com. Viitattu 11.2.2017. (ranskaksi)
6. ↑  Un Barrage Contre le Pacifique / The Sea Wall *web.archive.org*. Web.archive.org.  Arkistoitu 12.9.2008. Viitattu 11.2.2017. (englanniksi)
7. ↑  Un barrage contre le Pacifique *unifrance.org*. Unifrance.org. Viitattu 11.2.2017. (ranskaksi)
8. ↑  Festival International du Film de Rome Edition 2008 *unifrance.org*. Unifrance.org. Viitattu 11.2.2017. (ranskaksi)

Aiheesta muualla
----------------

* *Un barrage contre le Pacifique* Internet Movie Databasessa. (englanniksi)
* *Un barrage contre le Pacifique* AllMoviessa. (englanniksi)
* *Un barrage contre le Pacifique* AlloCinéssä (ranskaksi)
* *Un barrage contre le Pacifique* UniFrancessa (ranskaksi)